2020. gada 22. septembrī Noteikumi Nr. 597

Rīgā (prot. Nr. 55 24. §)

**Grozījums Ministru kabineta 2017. gada 10. oktobra noteikumos Nr. 621 "Noteikumi par augļu un dārzeņu ražotāju organizācijām"**

Izdoti saskaņā ar

Lauksaimniecības un

lauku attīstības likuma

5. panta ceturto un

septīto daļu un

9. panta trešo daļu

Izdarīt Ministru kabineta 2017. gada 10. oktobra noteikumos Nr. 621 "Noteikumi par augļu un dārzeņu ražotāju organizācijām" (Latvijas Vēstnesis, 2017, 207. nr.; 2018, 185. nr.; 2020, 66. nr.) grozījumu un papildināt noteikumus ar 106., 107., 108. un 109. punktu šādā redakcijā:

"106. Šo noteikumu 5.4. apakšpunktā noteikto atzīšanas kritēriju par pārdotās produkcijas minimālo vērtību nepiemēro 2020. gadā.

107. Saskaņā ar Komisijas 2020. gada 4. maija Deleģētās regulas (ES) 2020/884, ar ko, ņemot vērā Covid-19 pandēmiju, attiecībā uz 2020. gadu no Deleģētās regulas (ES) 2017/891 atkāpjas attiecībā uz augļu un dārzeņu nozari un no Deleģētās regulas (ES) 2016/1149 atkāpjas attiecībā uz vīna nozari (turpmāk – regula Nr. 2020/884), 1. panta 1. punktu ražotāju organizācija ir tiesīga 2020. gadā pārsniegt šo noteikumu 13. punktā noteikto maksimālo balsstiesību apjomu vienam ražotāju organizācijas biedram, ja neviens no ražotāju organizācijas biedriem kopā ar tā saistītajām personām negūst nesamērīgi lielu labumu no darbības programmā paredzētajiem pasākumiem.

108. Saskaņā ar regulas Nr. 2020/884 1. panta 4. punktu šo noteikumu 24.1., 24.2., 24.3., 24.4., 24.5., 24.6. un 24.7.  apakšpunktā noteikto darbības fonda maksimālo attiecināmo izmaksu apmēru nepiemēro 2020. gadā.

109. Saskaņā ar regulas Nr. [2020/884](http://eur-lex.europa.eu/eli/reg_del/2017/891/oj/?locale=LV) 1. panta 5. punktu ražotāju organizācija ir tiesīga 2020. gadā pilnībā vai daļēji apturēt darbības programmu."

Ministru prezidents A. K. Kariņš

Zemkopības ministrs K. Gerhards